প্রবাসে দেশত্যাগী মানুষের স্বদেশ প্রেম থাকে তুঙ্গে। অদর্শনে যেকোনো ভালোবাসা হয় গভীর; নাড়ীর টান হলে তো কথাই নেই। তাই বলে পানিতে বসবাস করে তার অস্তিত্ব অস্বীকারকে কি কৃতজ্ঞতা বলা যাবে? বাঙালির এক অংশের মধ্যে এর অভাব প্রকট। বৈপরীত্যটা কোথায় দেখুন, নিশিদিন দেশ ও দেশজ চিন্তায় ডুবে থাকেন বটে, ঢাকা-চট্টগ্রাম গেলে দু হপ্তা পরই টিকিটের তারিখ এগিয়ে আনতে ছোটেন; যানজট, ধুলাবালি, শব্দদুষণে ক্লান্ত হয়ে পড়েন। হরতাল-ধর্মঘট থাকলে নেতা-নেত্রীদের তুলোধুনো করে ছাড়েন, অথচ এই ভাইজানই হয়তো সিডনি আওয়ামী লীগের বড় কর্তা অথবা বিএনপিপ্রধান, ইনিই গাঁটের পয়সা খরচ করে দুতাবাসের সামনে মানববন্ধন করেন, এঁদের প্ল্যাকার্ড, পোস্টার আর সমাবেশপ্রীতিতে মনে হবে এ যেন ঢাকা বা দেশেরই অন্য কোনো বর্ধিষ্ণু অঞ্চল। বড় দল বলে পরিচিত দুটো দলের সর্বগ্রাসী রাজনীতি এভাবেই গ্রাস করেছে আমাদের। দেশের পাশে, জনগণের মঙ্গলে দাঁড়ানোর চেষ্টা নেই, নেই প্রগতিশীল রাজনীতি, অর্থনীতি সমাজ প্রক্রিয়া আত্মস্থ করার ব্যাকুলতা। উল্টো রাজনৈতিক দলগুলোর পক্ষাবলম্বন করতে গিয়ে এদের সার্বক্ষণিক অসত্য ও মিথ্যার আশ্রয় নিতে হয়, যা এসব দেশের জীবনব্যবস্থার সঙ্গে অসংগতিপূর্ণ।